陈瓘
送致政郏丈赴张杭州西湖之约
丈人八十身尤健，心似闲云恣舒卷。
故人邀作武林游，拿舟不道江湖远。
澄波万顷冲融间，尘埃洗尽光阴闲。
登临不倦谢太传，好与共寻窗外山。
梵刹琳宫绕飞阁，霭色岚光日参错。
遥岑并入眼中来，却爱清秋有摇落。
酒价在逐秋风高，一倒百壶诗正豪。
潮落潮生几人老，我独世累如鸿毛。
兴来即是烟波客，兴尽欲归归便得。
疏巾藜仗日相随，不许征途有南北。
天南天北屡经过，不独丈人清兴多。
欲棹小舟同一醉，手边朱墨奈忙何。